So You Think You Can Dance (Musim 2)

Musim kedua So You Think You Can Dance dijangka bermula siaran pada 1 Mei 2008 di 8TV. Ujibakat sudah dijalankan di Kota Kinabalu dan Kuala Lumpur. Aishah Sinclair menjadi pengacara musim ini, sementara Pat Ibrahim, Ramli Ibrahim dan Judimar Hernandez kembali selaku juri tetap.

Juara musim ini akan meraih hadiah tunai RM50,000 dan biasiswa 8TV. Di Grand Finalé pada 1 Ogos 2008, Cecilia Yong Li Shi (CC) dinobatkan "Penari Kegemaran Malaysia" melalui undian awam.

Peringkat awal

Ujibakat
Kali ini, ujibakat SYTYCD diadakan di dua tempat di negara, bermula dengan Imperial International Hotel, Kota Kinabalu pada 9 Mac 2008, disusuli Panggung Bandaraya DBKL, Kuala Lumpur (satu-satunya tempat ujibakat musim pertama) pada 18 Mac 2008.
 Sebanyak 423 orang mendaftar diri untuk mencuba nasib; 106 di Sabah dan 317 lagi di Kuala Lumpur.

Daripada jumlah tersebut, tujuh dari ujibakat Sabah dan 123 dari ujibakat Kuala Lumpur layak ke pusingan "ujibakat utama" (main auditions) pada 19 dan 21 April, tetapi dilaporkan hanya empat daripada tujuh orang yang layak dari Kota Kinabalu itu dapat hadir di Kuala Lumpur. Formatnya pada peringkat ini berbeza berbanding musim lalu, apabila seseorang peserta sama ada dilayakkan terus ke Boot Camp atau perlu menjalani Callbacks; kali ini tiada pusingan yang umpama Callbacks, cuma dua bahagian ujibakat yang mana semua yang berjaya di bahagian awal perlu menjalani bahagian seterusnya.

Boot Camp
Dari ujibakat utama, 70 orang peserta layak ke Boot Camp yang terdiri daripada latihan intensif tiga hari. Hari pertama memperlihatkan para juri melatih para peserta. Judimar memulakan sesi Boot Camp dengan 'memanaskan badan' kesemua peserta dengan tarian kontemporari. Tanpa disangka, mereka menghadap Judimar serta Pat dan Ramli yang menegur mereka bahawa mereka telah diawasi dan dicela kerana tidak bersungguh-sungguh, memeranjatkan lagi adalah empat orang peserta dihantar pulang pada detik ini juga. Oleh itu, tekanan terasa oleh 66 peserta lain untuk lebih berusaha pada cabaran seterusnya.

Lalunya separuh hari pertama, para penari dibahagi kepada dua kumpulan: penari hip-hop, freestyle dan breakdance mengikut Pat Ibrahim dan selebihnya iaitu penari balet, lirik dan kontemporari, mengikut Ramli Ibrahim, sebelum kedua-dua juri tiba-tiba bertukar kumpulan untuk mengeluarkan "para peserta dari zon selesa." Selepas menjalani latihan menyesuaikan diri dengan tarian yang kurang biasa dicuba mereka, mereka kemudian dibahagi lagi kepada beberapa kumpulan kecil untuk menari di hadapan juri sebelum penyingkiran seterusnya. Sesi penyingkiran akhir hari pertama menyaksikan para peserta menghadap juri secara berkumpulan lagi, dan para juri menyingkirkan 14 orang sebelum kumpulan terakhir diberi satu peluang lagi untuk menunjukkan kebolehan. Dari kumpulan terakhir, tiga orang ditamatkan perjalanan mereka.

Pada hari kedua, empat orang koreografer dibawa ke Panggung untuk melatih empat tarian berbeza secara bergilir kepada para penari, iaitu:
Boojay & Ali – hip-hop
Azwa – kontemporari Malaysia
Suhaili Micheline – kontemporari
Fasilito – salsa

Awal-awal juga ada seorang peserta tersingkir kerana hadir lewat setelah terlebih tidur. Selepas setiap latihan oleh para koreografer, para peserta dibahagi kepada kumpulan berenam, mempersembahkan koreografi yang diajar kepada mereka di hadapan juri. Bagi persembahan dua genre pertama, juri memberikan komen yang lembut dan mengucapkan yang terbaik, tapi selepas persembahan genre ketiga, juri dan penari saling bertukar rintihan. Oleh itu, Judimar melegakan para penari dengan meminta mereka saling berpegang tangan sambil menjerit kuat-kuat agar melepaskan tekanan, sementara Pat memesan agar para penari berseronok di koreografi seterusnya.

Untuk koreografi keempat, mereka perlu berpasangan seperti yang dituntut genre salsa. Selepas mempersembahkan tarian buat kali keempat di hadapan juri, tiba waktu penyingkiran lagi. Selepas itu, tinggal 35 orang untuk hari ketiga.

Pada hari ketiga, para peserta dikehendaki membuat persembahan solo dengan menari tarian pilihan mereka untuk mengagumkan para juri dalam peluang terakhir mereka untuk merebut tempat di kedudukan 20 teratas. Lebih empat jam dihabiskan para juri untuk memuktamadkan pilihan mereka ke pertandingan sebenar sambil menegangkan hati para peserta yang tidak sabar menunggu nasib mereka. Tidak lama selepas tengah malam, barulah peserta pertama dipanggil menghadap juri. Bagaimanapun. Joshua yang pernah mencuba nasib di musim pertama dan mendedikasi perjuangannya kepada seorang kawan yang sudah meninggal dunia, gagal mencapai hajatnya sekali lagi.

Finalis
Berikut ialah senarai 20 peserta yang berentap di arena tarian musim kedua SYTYCD:

Petunjuk
¹ Usia yang dinyatakan adalah benar pada awal pertandingan.
² Pekerjaan yang dinyatakan adalah benar sebelum menyertai pertandingan.

Pertandingan
Pertandingan sebenar So You Think You Can Dance diadakan di Ruums KL seperti pada musim lalu, disiarkan secara langsung di 8TV setiap Khamis, 9.30 malam.

Grand Finale
Malam pertandingan terakhir musim ini diadakan di Ruums KL seperti minggu-minggu sebelumnya, tetapi kali ini diadakan pada pukul 8.30 malam Jumaat, 1 Ogos. Talian undian dibuka sepanjang minggu mulai akhir persembahan minggu kelapan hingga berakhirnya Grand Finale.

16 finalis yang tersingkir dahulu kembali membuka tirai, mempersembahkan rutin tarian pelbagai genre, iaitu hip-hop diiringi campuran lagu Feedback (nyanyian Janet Jackson) dan Gimme More (Britney Spears); salsa diiringi lagu Gotta Get Down (Celia Cruz); tarian lirik diiringi skor Requiem for a Dream dari runut bunyi Lord of the Rings; dan akhirnya tarian kontemporari Malaysia yang diserikan oleh penampilan Zainal Abidin sebagai penyanyi lagu Senang Senang, disusuli kemunculan empat penari teratas. Zainal menyambung persembahan dengan lagu Orak Arik setelah para penari turun dari pentas.

Ramli Ibrahim, Judimar Hernandez dan Pat Ibrahim menyandang jawatan pengulas tanpa diiringi juri jemputan, tambahan pula tiada kuasa menentukan juaranya. Para finalis Top 4 memulakan cabaran mereka dengan rutin sama jantina. CC dan Sim melakukan persembahan beralaskan kerusi ala cabaret yang diajar oleh Manuela Oliveira, beriringan lagu Ain't No Other Man (Christina Aguilera); diikuti Hong dan Black yang menari cha-cha bergayakan perisik mengikut rentak skor Bond on Bond yang dirakam kumpulan pemain biola Bond. Ramli mengibaratkan Sim umpama campuran Anita Mui dan Anita Sarawak berdasarkan penampilan penari berkenaan.

Selepas itu, para penari kembali berpasangan lain jantina mengulangkan koreografi-koreografi lalu dalam musim ini yang dipilih para juri. Hong dan Sim mempersembahkan tarian hip-hop kontemporari yang pernah dilakukan oleh Black dan Farah di minggu kelima, iaitu diiringi lagu Elevator (Flo Rida). Persembahan mereka dipuji para juri kerana mampu menandingi persembahan Black dan Farah yang lalu itu. Black dan CC pula melakonkan semula persembahan Hong dan Sarah pada minggu pertama, yang diiringi lagu No Air (Jordin Sparks dan Chris Brown), tetapi kali ini ulasan juri tidak seberapa memuaskan terutamanya dari Hernandez.

Cabaran dihentikan terlebih dahulu untuk memberi laluan kepada persembahan Nur Shahila Amir Hamzah, naib juara musim kedua One in a Million, bersama Cat Farish yang mempersembahkan lagu Bebaskan. Di tengah-tengah nyanyian, muncul pula Alam, juara musim pertama SYTYCD, untuk menghuraikan rancangan TV Alam's Story yang tiba di 8TV pada 3 Ogos; lagu tadi merupakan lagu tema rancangan berkenaan.

Pusingan solo dimulakan oleh Hong yang mengikut rentak In My Bed nyanyian Rain; diikuti CC yang bersamba dengan lagu Sergio Mendez; Black berpakaian serba merah jambu diiringi muzik tema Pink Panther; dan Sim yang bermain-main dengan gunting dan riben.

Kira-kira pukul 10.20pm, Aishah bertanyakan soalan siapa yang wajar menang kepada para juri. Mulanya Pat segan meluahkan jawapannya, tetapi selepas Hernandez dan Ramli masing-masing menyatakan Hong dan Sim sebagai kegemaran, maka Pat akhirnya ditekan lalu menyebut nama CC sebagai pilihannya. Selepas itu, diumumkan talian undian ditutup dan dalam saat-saat paling mendebarkan, konfeti dilepaskan dan CC diumumkan juara keseluruhan SYTYVD musim kedua.

Rujukan

Pautan luar
Video So You Think You Can Dance di 8TV
Forum SYTYCD 2 di Rentak Sejuta

So You Think You Can Dance